สรุปภาวะตลาดต่างประเทศ
สรุปภาวะตลาดต่างประเทศประจำวันที่ 24 ต.ค. 2561
25 ต.ค. 2561

ดัชนีดาวโจนส์ตลาดหุ้นนิวยอร์กปิดร่วงลงอย่างหนักเมื่อคืนนี้ (24 ต.ค.) เนื่องจากนักลงทุนวิตกกังวลเกี่ยวกับแนวโน้มเศรษฐกิจสหรัฐ หลังจากมีรายงานว่ายอดขายบ้านใหม่ของสหรัฐร่วงลงติดต่อกัน 4 เดือน รวมทั้งรายงานสรุปภาวะเศรษฐกิจ หรือ Beige Book จากธนาคารกลางสหรัฐ (เฟด) ซึ่งระบุว่า ภาคธุรกิจของสหรัฐได้แสดงความกังวลเกี่ยวกับผลกระทบของมาตรการเรียกเก็บภาษีสินค้านำเข้า ขณะที่ดัชนี Nasdaq ดิ่งลงกว่า 300 จุด เนื่องจากแรงขายในหุ้นกลุ่มเทคโนโลยี รวมถึงบริษัทเท็กซัส อินสตรูเมนท์ ผู้ผลิตเซมิคอนดักเตอร์รายใหญ่ของสหรัฐ ที่เปิดเผยแนวโน้มผลประกอบการที่ต่ำกว่าตัวเลขคาดการณ์ของนักวิเคราะห์ในวอลล์สตรีท
ดัชนีเฉลี่ยอุตสาหกรรมดาวโจนส์ปิดที่ 24,583.42 จุด ร่วงลง 608.01 จุด หรือ -2.41% ขณะที่ดัชนี Nasdaq ปิดที่ 7,108.40 จุด ลดลง 329.14 จุด หรือ -4.43% และดัชนี S&amp;P500 ปิดที่ 2,656.10 จุด ลดลง 84.59 จุด หรือ -3.09%
 
ตลาดหุ้นยุโรปปิดปรับตัวลงเมื่อคืนนี้ (24 ต.ค.) เนื่องจากความวิตกกังวลเกี่ยวกับผลประกอบการที่อ่อนแอของธนาคารดอยซ์แบงก์ และสถานการณ์ด้านงบประมาณของรัฐบาลอิตาลี นอกจากนี้ ตลาดยังได้รับแรงกดดันจากรายงานที่ว่า ดัชนีผู้จัดการฝ่ายจัดซื้อ (PMI) รวมภาคการผลิตและภาคบริการเบื้องต้นของยูโรโซนและเยอรมนี ต่างก็ร่วงลงอย่างหนักในเดือนต.ค.
ดัชนี Stoxx Europe 600 ลดลง 0.2% ปิดที่ 353.27 จุด
ดัชนี DAX ตลาดหุ้นเยอรมันปิดที่ 11,191.63 จุด ลดลง 82.65 จุด หรือ -0.73% ขณะที่ดัชนี CAC-40 ตลาดหุ้นฝรั่งเศสปิดที่ 4,953.09 จุด ลดลง 14.60 จุด หรือ -0.29% และดัชนี FTSE 100 ตลาดหุ้นลอนดอนปิดที่ 6,962.98 จุด เพิ่มขึ้น 7.77 จุด หรือ +0.11%
 
ตลาดหุ้นลอนดอนปิดขยับขึ้นเมื่อคืนนี้ (24 ต.ค.) โดยได้แรงหนุนจากผลประกอบการที่แข็งแกร่งของธนาคารบาร์เคลย์ส ขณะที่การอ่อนค่าของเงินปอนด์ช่วยหนุนหุ้นบริษัทข้ามชาติดีดตัวขึ้น
ดัชนี FTSE 100 ตลาดหุ้นลอนดอนปิดที่ 6,962.98 จุด เพิ่มขึ้น 7.77 จุด หรือ +0.11%
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดบวกเมื่อคืนนี้ (24 ต.ค.) หลังสำนักงานสารสนเทศด้านการพลังงานของรัฐบาลสหรัฐ (EIA) เปิดเผยว่า สต็อกน้ำมันเบนซินของสหรัฐลดลงมากกว่าที่นักวิเคราะห์คาดการณ์ไว้ นอกจากนี้ สัญญาน้ำมันดิบ WTI ยังได้ปัจจัยหนุนจากการคาดการณ์เกี่ยวกับภาวะน้ำมันตึงตัว อันเนื่องมาจากการที่สหรัฐคว่ำบาตรอิหร่าน
สัญญาน้ำมันดิบ WTI ส่งมอบเดือนธ.ค. เพิ่มขึ้น 39 เซนต์ หรือ 0.6% ปิดที่ 66.82 ดอลลาร์/บาร์เรล
สัญญาน้ำมันดิบเบรนท์ส่งมอบเดือนธ.ค. ลดลง 27 เซนต์ หรือเกือบ 0.4% ปิดที่ 76.17 ดอลลาร์/บาร์เรล
 
สัญญาทองคำตลาดนิวยอร์กปิดลบเมื่อคืนนี้ (24 ต.ค.) โดยได้รับแรงกดดันจากสกุลเงินดอลลาร์ที่แข็งค่าเมื่อเทียบกับสกุลเงินหลักๆ และจากการที่นักลงทุนเทขายทำกำไรหลังจากสัญญาทองคำพุ่งขึ้นอย่างแข็งแกร่งเมื่อวันอังคาร
สัญญาทองคำตลาด COMEX (Commodity Exchange) ส่งมอบเดือนธ.ค. ลดลง 5.70 ดอลลาร์ หรือ 0.46% ปิดที่ 1231.10 ดอลลาร์/ออนซ์
สัญญาโลหะเงินส่งมอบเดือนธ.ค. ลดลง 11.7 เซนต์ หรือ 0.79% ปิดที่ 14.676 ดอลลาร์/ออนซ์
สัญญาพลาตินัมส่งมอบเดือนม.ค. ลดลง 3.9 ดอลลาร์ หรือ 0.47% ปิดที่ 831.50 ดอลลาร์/ออนซ์
สัญญาพัลลาเดียมส่งมอบเดือนธ.ค. ร่วงลง 10.50 ดอลลาร์ หรือประมาณ 1% ปิดที่ 1112.30 ดอลลาร์/ออนซ์
 
สกุลเงินยูโรอ่อนค่าลงเมื่อเทียบกับดอลลาร์สหรัฐ ในการซื้อขายที่ตลาดปริวรรตเงินตรานิวยอร์กเมื่อคืนนี้ (24 ต.ค.) หลังจากไอเอชเอส มาร์กิต เปิดเผยว่า ดัชนีผู้จัดการฝ่ายจัดซื้อ (PMI) รวมภาคการผลิตและบริการเบื้องต้นของยูโรโซน ร่วงลงแตะระดับต่ำสุดในรอบ 26 เดือน
ยูโรอ่อนค่าลงเมื่อเทียบกับดอลลาร์สหรัฐ ที่ระดับ 1.1387 ดอลลาร์ จากระดับ 1.1467 ดอลลาร์ ขณะที่เงินปอนด์อ่อนค่าลงแตะที่ระดับ 1.2880 ดอลลาร์ จากระดับ 1.2985 ดอลลาร์ และดอลลาร์ออสเตรเลียอ่อนค่าลงสู่ระดับ 0.7064 ดอลลาร์สหรัฐ จากระดับ 0.7084 ดอลลาร์สหรัฐ
ดอลลาร์สหรัฐอ่อนค่าลงเมื่อเทียบกับเงินเยน ที่ระดับ 112.41 เยน จากระดับ 112.47 เยน และอ่อนค่าลงเมื่อเทียบกับดอลลาร์แคนาดาที่ระดับ 1.3017 ดอลลาร์แคนาดา จากระดับ 1.3087 ดอลลาร์แคนาดา แต่ดอลลาร์สหรัฐแข็งค่าเล็กน้อยเมื่อเทียบกับฟรังก์สวิสที่ระดับ 0.9972 ฟรังก์ จากระดับ 0.9956 ฟรังก์
 
 